Morten Messerschmidt (DF), 2023-04-20:
Tak, formand, og jeg beklager overraskelsen.
Det er altid en god dag, når der ikke er Radikale til stede, og det gælder også i klimadebatten, hvor man ofte har indtryk af, at det mere handler om at fremme en rød dagsorden end en egentlig grøn dagsorden.
Jeg havde for et par uger siden det privilegium at deltage i en demonstration – det er ikke så ofte, jeg har den lejlighed og den anledning – altså netop markeringen hernede på Slotspladsen med en række vognmænd, som selvfølgelig følte trang til at udtrykke deres utilfredshed med, at den siddende regering så sammen med den regerende venstrefløj har besluttet, at nu skal deres arbejde overtages af østeuropæere, og det er jo ikke, fordi jeg ikke under, at man gør noget for den høje arbejdsløshed i Polen, Rumænien og Bulgarien, men jeg synes jo i udgangspunktet, at man som dansk regering burde sætte danskerne først.
Men det er jo den uvægerlige konsekvens af, at man nu indfører en ny, højere skat for vognmænd, at der er to veje at gå.
Enten kan man føre den videre på prisen og dermed til supermarkederne, som så må føre deres merudgift videre på prisen og dermed til forbrugerne, eller også må man jo kigge sig om og spørge, hvem der kan gøre det her til en billigere penge.
Så kan man jo som et rødt parti eller et grønt parti – det kan efterhånden nærmest komme ud på ét – sidde og overveje, om det er godt for miljøet, at der er en dieselvogn, der starter i Wroclaw og kører mod den danske grænse for så inden for cabotagereglerne at overholde mulighederne for at kunne levere varer rundt i det danske land, eller om det måske var bedre, at det var en vognmand i Ribe, i Odense eller i Nakskov, som kørte varerne rundt.
Jeg tror ikke, at det er godt for klimaet, at vi nu laver et system, som inviterer flere østarbejdere til Danmark, og jeg tror grundlæggende heller ikke, det er godt for klimaet af en anden karakter, nemlig det politiske klima, sammenhængskraften i Danmark, at vi nu skaber et system, som gør varerne dyrere i Danmark.
Men det er selvfølgelig konsekvensen, når man er så optaget af at straffe de producerende enheder i Danmark i stedet for at gøre det, som ville være en logisk klimapolitik, nemlig at investere i de grønne brændselsformer, som er det, der skal bringe Danmark som førernation på den grønne dagsorden frem i mål.
Vi tror ikke på at straffe – og straf rimer på skat – men vi tror på at videreudvikle og skabe nye teknologier, brintteknologier, højere iblandingskrav i forhold til biobrændsel, decentrale ladestandere osv.
Det er det, som ville kunne skabe en grønnere dansk transportsektor.
Men det er ikke det, som det store flertal i Folketinget her har valgt, og derfor er vi i Dansk Folkeparti selvfølgelig imod det lovforslag, der ligger her i dag.
Det, vi i virkeligheden opponerer imod, er ikke bare det, som de danske vognmænd bliver ramt af, men det er også hele det nye scenarie, som man åbner for.
For helt grundlæggende er det her jo den første trædesten til at indføre roadpricing i Danmark.
Når først man har udrullet hele systemet i forhold til vognmænd, i forhold til fragt af gods på landevejene, hvor man så skal taksere det sådan kilometer for kilometer, så er der ikke langt hen til, at man gør det samme i forhold til persontransport.
Så derfor vil vi bare allerede nu flage, at det er det, der kommer til at ske, og at vi selvfølgelig også kommer til at vende os imod det.
Så det her er ikke en grøn reform, men det er en dum reform, og det er en rød reform.
Det er jo også noget, der burde få aktiekurserne på transportvirksomhederne i Østeuropa til at stige, og det gør de givetvis også, når man har fået oversat min tale til polsk.
Men det er i hvert fald ikke det, der gør, at vi kommer til at støtte det her lovforslag.
Vi synes, det er et dårligt lovforslag.
Det er en dårlig dag for transportsektoren, og det er en dårlig lov for de danske forbrugere, og derfor stemmer vi nej.
Tak, formand.